Det irske luftfartsselskab har netop tabt i Arbejdsretten og kan forvente store problemer i Kastrup Lufthavn

Arbejdsretten er sin afgørelse i Ryanair-sagen nået frem til, at Flyvebranchens Personale Union lovligt kan indlede en konflikt med det irske luftfartsselskab.

Det står klart, efter Arbejdsretten i København onsdag har afsagt sin dom i sagen mellem Ryanair og fagbevægelsen.

Det var ventet, at konflikten mod Ryanair kunne træde i kraft midnat mellem mandag og tirsdag, men ifølge Fagbladet 3F har Ryanair nu "to-tre uger" til at tegne overenskomst med FPU.

Her kan de indlede en række forskellige sympatikonflikter i lufthavnen. Eksempelvis kan de nægte at ville fylde brændstof på flyvene og nægte at hjælpe med aflæsning af baggage osv.

Ude foran Arbejdsretten bliver LO's sejr ifølge dr.dk fejret i stor stil med de røde faner.

- Tusind tak for, at I stod lige bag os i den her kamp, sagde Thilde Waast, formand for FPU ifølge DR til de fremmødte.

I forhold til dommen er hun lettet.

- Vi er rigtig, rigtig lettede, for det her var et angreb på den danske model, siger hun.

Forbund som 3F, Dansk Metal og HK har varslet sympatikonflikter med Serviceforbundet, hvor Flyverbranchens Personaleunion, FPU, der havde varslet hovedkonflikt mod Ryanair, er medlem.

Ryanair med hurtigt modtræk

Ryanair har kort efter dommen meddelt, at de vil fortsætte flyvningerne til og fra Kastrup Lufthavn. Det vil dog ske med fly fra udenlandske baser, skriver check-in.dk.

- Vi har bedt vores advokater om øjeblikkeligt at appellere denne afgørelse, som tilsyneladende giver personale fra konkurrerende flyselskabers fagforeninger tilladelse til at blokere Ryanairs basefly i Københavns Lufthavn, siger Ryanairs kommunikationsdirektør Robin Kiely i en pressemeddelelse ifølge check-in.dk.

Det kan dog ikke lade sig gøre i praksis ifølge Ritzau.

Ifølge selskabets advokat er der dog indgivet et andet klageskrift.

- Vi var forberedte på det værst tænkelige udfald af sagen og har indgivet et klageskrift i dag, hvor vi beder Arbejdsretten tage stilling til, om der er sikkerhedsmæssige problemer ved sådanne sympatiaktioner.

- Hvad sker der for eksempel, hvis en kuffert med Ryanair-mærkat bliver efterladt et sted, hvor den ikke bør være? Hvem er erstatningsansvarlig, hvis noget går galt? Der er nogle problemstillinger her, som vi gerne vil have belyst, siger selskabets danske advokat, Michael Møller Nielsen til Ritzau.

Her er dine rettigheder ved strejke

Hvis der alligevel kommer strejke, har passagerer, som har købt billetter, flere rettigheder, lyder det fra Forbrugerrådet Tænk

- Man ret til at få ombooket sin bilet til en anden afgang eller til et andet et andet selskab. Differencen må flyselskabet så selv betale. Derudover har man også mulighed for at få pengene tilbage, hvis man ønsker det. Det kan jo være en fordel, hvis man har mulighed for at tage afsted med tog eller bil eksempelvis, siger seniorrådgiver Asta Ostrowski til Ekstra Bladet.

- Man skal kontakte Ryanair og fortælle hvad man ønsker. Og hvis der er tale om en pakkerejse, hvor der er fly og hotel, så skal man tale med sit rejsebureau.

En fysisk tilstedeværelse i lufthavnen kan dog være et krav.

- Ryanair har ret til at sige, hvis man allerede ringer nu, at de ikke ved, om der vil være strejke. Det vil flere sandsynligvis få at vide. Derfor er det vigtigt at møde op i lufthavnen, ellers kan man miste sin ret at ombooke eller få pengene tilbage. Hvis flyselskabet siger, at det er i orden ikke at møde op, så er det vigtigt at få det på skrift, siger hun.